Document ID: 31995R2535

A Tanács 2535/95/EK rendelete
(1995. október 24.)
a kijelölt szervezeteknek az intervenciós készletekből származó élelmiszerekkel a Közösség leginkább rászoruló személyei számára történő szétosztás céljából való ellátására vonatkozó általános szabályok megállapításáról szóló 3730/87/EGK rendelet módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 43. cikkére,
tekintettel a Bizottság javaslatára [1],
tekintettel az Európai Parlament véleményére [2],
mivel a 3730/87/EGK rendelet [3] által előírt, a leginkább rászoruló személyek részére biztosított élelmiszerekre vonatkozó rendelkezések az állami készletek - az intervenciós hivatalok általi felvásárlás eredményeképpen kialakuló - hozzáférhetőségén alapulnak, az egyes közös piaci szervezetekben alkalmazott mechanizmusoknak megfelelően; mivel az élelmiszer-ellátás éves tervének végrehajtását megnehezítheti bizonyos alapvető termékek időszakos hiánya az év során; mivel valószínű, hogy ez a veszély növekedni fog a piacok hatékonyabb irányításának érdekében tett intézkedésekből és a termelésnek a kereslethez való igazításából eredően; mivel ilyen körülmények között, valamint annak elkerülése érdekében, hogy az ellátási programok végrehajtása veszélybe kerüljön - átmeneti intézkedésként -, megfelelőnek tűnik a közösségi piacon az érintett termékek mobilizálási lehetőségéről szóló rendelkezések megalkotása, olyan feltételek mellett, amelyek nem ássák alá az intervencióból származó termékekkel történő ellátás elvét;
mivel - a rendszer megfelelő működtetése érdekében - a termékeknek a közösségi piacon történő mobilizálási lehetőségéről szóló rendelkezések megalkotása azokra az esetekre is szükséges, amikor az éves ellátási terv végrehajtása maga után vonná, a Közösségben levő állami készletek földrajzi elhelyezkedésének következtében, az intervenciós termékek kisebb mennyiségének átadását két vagy több tagállam között;
mivel rendelkezni kell ennek a rendeletnek az éves ellátási terv végrehajtási időszakának kezdetétől történő alkalmazásáról,
ELFOGADTA EZT A RENDELETET:
1. cikk
A 3730/87/EGK rendelet 1. cikke a következő bekezdésekkel egészül ki:
"Amennyiben az első albekezdésben említett éves terv végrehajtása során a közösségi intervenciós készletekben egy-egy termék nem áll rendelkezésre olyan mértékben, hogy a tervet végre lehessen hajtani egy vagy több tagállamban, a termék mobilizálható a közösségi piacról. A közösségi piacról való mobilizálásnak abban az esetben is helye lehet, ha a terv végrehajtása a tagállamok között az egyik tagállamban - amely különbözik attól a tagállamtól, amelyben a terméket igényelték - intervencióban levő termék kisebb mennyiségének átadásával járna.
Amennyiben az intervenciós készletben a marhahús nem áll rendelkezésre, a közösségi piacon való beszerzés bármilyen más hústermék mobilizálásával elvégezhető.
A közösségi piacon történő mobilizálási feltételeket a 6. cikkben előírt eljárással összhangban kell megállapítani."
2. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
Ezt a rendeletet 1995. október 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Luxembourgban, 1995. október 24-én.

Labels: 17
5
0
3
18